SK Úradný vestník Európskej únie L 167/10

NARIADENIE KOMISIE (EÚ) 2015/1040

z 30. júna 2015,

ktorým sa menia prílohy II, III a V k nariadeniu Európskeho parlamentu a Rady (ES) č. 396/2005, pokiaľ ide o maximálne hladiny rezíduí azoxystrobínu, dimoxystrobínu, fluroxypyru, metoxyfenozidu, metrafenónu, oxadiargylu a tribenuronu v určitých produktoch alebo na nich

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (1), a najmä na jeho článok 14 ods. 1 písm. a), článok 18 ods. 1 písm. b) a článok 49 ods. 2,

keďže:

(1) Maximálne hladiny rezíduí (ďalej len „MRL“) dimoxystrobínu a metrafenónu sa stanovili v časti A prílohy III k nariadeniu (ES) č. 396/2005. V prílohe II a v časti B prílohy III k nariadeniu (ES) č. 396/2005 sa stanovili maximálne hladiny rezíduí (ďalej len „MRL“) azoxystrobínu, fluroxypyru, metoxyfenozidu, oxadiargylu a tribenuronu.

(2) V prípade azoxystrobínu Európsky úrad pre bezpečnosť potravín (ďalej len „úrad“) predložil odôvodnené stanovisko k existujúcim MRL v súlade s článkom 12 ods. 2 nariadenia (ES) č. 396/2005 v spojení s jeho článkom 12 ods. 1 (2). Odporučil znížiť MRL v prípade mandlí, para orechov, kešu orechov, gaštanov jedlých, kokosových orechov, lieskovcov, makadamových orechov, pekanových orechov, píniových orieškov, vlašských orechov, špargle, kukuričných zŕn, kávových zŕn, bylinných nálevov (sušených, z koreňov), cukrovej repy (koreňa) a koreňov čakanky/endívie. Pri ostatných produktoch odporučil existujúce MRL zvýšiť alebo zachovať. Úrad dospel k záveru, že pokiaľ ide o MRL v prípade valeriánky poľnej, endívie (širokolistej), žeruchy, rokety, rukoly, červenej horčice, listov a výhonkov plodiny Brassica spp, ošípaných (svalovina, tuk, pečeň, obličky), hovädzieho dobytka (svalovina, tuk, pečeň, obličky), oviec (svalovina, tuk, pečeň, obličky), kôz (svalovina, tuk, pečeň, obličky), hydiny (svalovina, tuk, pečeň), mlieka (hovädzieho dobytka, oviec, kôz) a vtáčích vajec, niektoré informácie nie sú k dispozícii a je potrebné ďalšie posúdenie manažérmi rizík. Keďže spotrebiteľom nehrozí žiadne riziko, MRL pre uvedené produkty by sa mali stanoviť v prílohe II k nariadeniu (ES) č. 396/2005 na existujúcej úrovni alebo na úrovni určenej úradom. Tieto MRL sa preskúmajú; pri preskúmaní sa zohľadnia informácie dostupné do dvoch rokov od uverejnenia tohto nariadenia.

(3) Pokiaľ ide o azoxystrobín v jačmeni, kávových zrnách, ovse, zemiakoch a ciroku, Komisia Codex Alimentarius (CAC) (3) prijala kódexové MRL (CXL). Keďže tieto CXL sa opierajú o aktualizované posúdenie úradu, mali by sa vziať do úvahy, a to s výnimkou tých CXL, ktoré nie sú bezpečné pre spotrebiteľov v Únii a ku ktorým mala Únia výhradu, ktorú predložila CAC (4).

(4) V prípade dimoxystrobínu predložil úrad odôvodnené stanovisko k existujúcim MRL v súlade s článkom 12 ods. 2 nariadenia (ES) č. 396/2005 v spojení s jeho článkom 12 ods. 1 (5). Navrhol zmeniť definíciu rezíduí a v prípade pšeničných zŕn odporučil znížiť MRL. Pri ostatných produktoch odporučil zachovať existujúce MRL. Úrad dospel k záveru, že pokiaľ ide o MRL v prípade hovädzieho dobytka (svalovina, tuk, pečeň, obličky), oviec (svalovina, tuk, pečeň, obličky), kôz (svalovina, tuk, pečeň, obličky) a mlieka (hovädzieho dobytka, oviec, kôz), niektoré informácie nie sú k dispozícii a je potrebné ďalšie posúdenie manažérmi rizík. Keďže spotrebiteľom nehrozí žiadne riziko, MRL pre tieto produkty by sa mali stanoviť v prílohe II k nariadeniu (ES) č. 396/2005 na existujúcej úrovni alebo na úrovni určenej úradom. Tieto MRL sa preskúmajú; pri preskúmaní sa zohľadnia informácie dostupné do dvoch rokov od uverejnenia tohto nariadenia.

(5) V prípade fluroxypyru predložil úrad odôvodnené stanovisko k existujúcim MRL v súlade s článkom 12 ods. 2 nariadenia (ES) č. 396/2005 v spojení s jeho článkom 12 ods. 1 (6). Navrhol zmeniť definíciu rezíduí. Dospel k záveru, že pokiaľ ide o MRL v prípade jabĺk, cesnaku, cibule, šalotky, tymianu, póru, zŕn jačmeňa, zŕn kukurice, zŕn ovsa, zŕn raže, zŕn ciroku, zŕn pšenice, bylinných nálevov (z kvetov), cukrovej trstiny, ošípaných (svalovina, tuk, pečeň, obličky), hovädzieho dobytka (svalovina, tuk, pečeň, obličky), oviec (svalovina, tuk, pečeň, obličky), kôz (svalovina, tuk, pečeň, obličky) a mlieka (dobytka, oviec, kôz), niektoré informácie nie sú k dispozícii a je potrebné ďalšie posúdenie manažérmi rizík. Keďže spotrebiteľom nehrozí žiadne riziko, MRL pre tieto produkty by sa mali stanoviť v prílohe II k nariadeniu (ES) č. 396/2005 na existujúcej úrovni alebo na úrovni určenej úradom. Tieto MRL sa preskúmajú; pri preskúmaní sa zohľadnia informácie dostupné do dvoch rokov od uverejnenia tohto nariadenia. Úrad dospel k záveru, že pokiaľ ide o MRL v prípade citrusových plodov, stolových olív a olív na výrobu oleja, nie sú k dispozícii žiadne informácie, a pokiaľ ide o MRL v prípade hrušiek, dúl, mišpule, mišpuľníka japonského a cibule jarnej, informácie, ktoré sú k dispozícii, sú nedostatočné na odvodenie predbežných MRL a je potrebné ďalšie posúdenie manažérmi rizík. MRL v prípade týchto produktov by mali byť stanovené na úrovni špecifického kvantifikačného limitu.

(6) V prípade metoxyfenozidu predložil úrad odôvodnené stanovisko k existujúcim MRL v súlade s článkom 12 ods. 2 nariadenia (ES) č. 396/2005 v spojení s jeho článkom 12 ods. 1 (7). V prípade fazule (suchej) a arašidov odporučil znížiť MRL. Pri ostatných produktoch odporučil existujúce MRL zvýšiť alebo zachovať. Úrad dospel k záveru, že pokiaľ ide o MRL v prípade baklažánu, ošípaných (svalovina, tuk, pečeň, obličky), hovädzieho dobytka (svalovina, tuk, pečeň, obličky), oviec (svalovina, tuk, pečeň, obličky), kôz (svalovina, tuk, pečeň, obličky), hydiny (svalovina, tuk, pečeň), mlieka (hovädzieho dobytka, oviec, kôz) a vtáčích vajec, niektoré informácie nie sú k dispozícii a je potrebné ďalšie posúdenie manažérmi rizík. Keďže spotrebiteľom nehrozí žiadne riziko, MRL pre tieto produkty by sa mali stanoviť v prílohe II k nariadeniu (ES) č. 396/2005 na existujúcej úrovni alebo na úrovni určenej úradom. Tieto MRL sa preskúmajú; pri preskúmaní sa zohľadnia informácie dostupné do dvoch rokov od uverejnenia tohto nariadenia. Úrad dospel k záveru, že pokiaľ ide o MRL v pomarančoch, mandarínkach a zrnách kukurice, nie sú k dispozícii žiadne informácie a je potrebné ďalšie posúdenie manažérmi rizík. MRL v prípade zŕn kukurice by sa mali stanoviť na úrovni špecifického kvantifikačného limitu. Pokiaľ ide o pomaranče a mandarínky, CXL boli prijaté po predložení stanoviska úradu (8). MRL stanovené pre uvedené produkty v nariadení (ES) č. 396/2005, v jeho súčasnej podobe, zohľadňujú uvedené CXL. MRL v prípade pomarančov a mandarínok by sa teda nemali meniť.

(7) V prípade metrafenónu predložil úrad odôvodnené stanovisko k existujúcim MRL v súlade s článkom 12 ods. 2 nariadenia (ES) č. 396/2005 v spojení s jeho článkom 12 ods. 1 (9). Úrad navrhol zmeniť definíciu rezíduí a v prípade zŕn pšenice a zŕn raže odporučil znížiť MRL. Pri ostatných produktoch odporučil existujúce MRL zachovať alebo zvýšiť. Dospel k záveru, že pokiaľ ide o MRL v prípade baklažánu, niektoré informácie nie sú k dispozícii a je potrebné ďalšie posúdenie manažérmi rizík. Pokiaľ ide o baklažán, úrad už predtým predložil stanovisko týkajúce sa týchto MRL (10). Teraz sa považuje za vhodné zohľadniť prístup proporcionality použitý v uvedenom stanovisku. Úrad dospel k záveru, že pokiaľ ide o MRL v prípade hovädzieho dobytka (svalovina, tuk, pečeň, obličky), oviec (svalovina, tuk, pečeň, obličky), kôz (svalovina, tuk, pečeň, obličky) a mlieka (hovädzieho dobytka, oviec, kôz), niektoré informácie nie sú k dispozícii a je potrebné ďalšie posúdenie manažérmi rizík. MRL v prípade týchto produktov by mali byť stanovené na úrovni špecifického kvantifikačného limitu.

(8) Podľa nariadenia Komisie (EÚ) č. 823/2012 (11) sa platnosť schválenia oxadiargylu ukončila 31. marca 2014. Všetky existujúce povolenia pre prípravky na ochranu rastlín obsahujúce účinnú látku oxadiargyl boli zrušené a prechodné obdobia sa skončia najneskôr 30. septembra 2015. V súlade s článkom 17 nariadenia (ES) č. 396/2005 v spojení s jeho článkom 14 ods. 1 by sa preto MRL stanovené v prípade uvedenej účinnej látky v prílohách II a III mali vypustiť. Nemalo by sa to týkať MRL zodpovedajúcich CXL na základe použití v tretích krajinách za predpokladu, že sú prijateľné z hľadiska bezpečnosti spotrebiteľov. Takisto by sa to nemalo vzťahovať na prípady, kde MRL boli špecificky stanovené ako dovozné tolerancie.

(9) V prípade tribenuronu predložil úrad odôvodnené stanovisko k existujúcim MRL v súlade s článkom 12 ods. 2 nariadenia (ES) č. 396/2005 v spojení s jeho článkom 12 ods. 1 (12). Odporučil zachovať existujúce MRL.

(10) Pokiaľ ide o produkty, na ktorých použitie príslušného prípravku na ochranu rastlín nie je povolené a v prípade ktorých neexistujú dovozné tolerancie alebo CXL, by sa MRL mali stanoviť na úrovni špecifického kvantifikačného limitu alebo by sa mala uplatňovať štandardná MRL, ako je stanovené v článku 18 ods. 1 písm. b) nariadenia (ES) č. 396/2005.

(11) Komisia sa radila s referenčnými laboratóriami Európskej únie pre rezíduá pesticídov o potrebe upraviť určité kvantifikačné limity. V prípade viacerých látok dospeli uvedené laboratóriá k záveru, že pokiaľ ide o určité komodity, technický rozvoj si vyžaduje stanovenie špecifických kvantifikačných limitov.

(12) Na základe odôvodnených stanovísk úradu a s prihliadnutím na faktory týkajúce sa predmetnej záležitosti príslušné úpravy MRL spĺňajú požiadavky článku 14 ods. 2 nariadenia (ES) č. 396/2005.

(13) Prostredníctvom Svetovej obchodnej organizácie prebehli konzultácie o nových MRL s obchodnými partnermi Únie, ktorých pripomienky boli zohľadnené.

(14) Nariadenie (ES) č. 396/2005 by sa preto malo zodpovedajúcim spôsobom zmeniť.

(15) S cieľom umožniť bežné obchodovanie s produktmi, ich spracovanie a spotrebu by sa v tomto nariadení malo stanoviť prechodné opatrenie pre produkty vyprodukované pred úpravou MRL a v prípade ktorých je na základe informácií potvrdené zachovanie vysokej úrovne ochrany spotrebiteľa.

(16) Predtým, ako sa začnú upravené MRL uplatňovať, by sa mala poskytnúť primeraná lehota s cieľom umožniť členským štátom, tretím krajinám a prevádzkovateľom potravinárskych podnikov, aby sa pripravili na plnenie nových požiadaviek, ktoré z týchto úprav vyplynú.

(17) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1

Prílohy II, III a V k nariadeniu (ES) č. 396/2005 sa menia v súlade s prílohou k tomuto nariadeniu.

Článok 2

Nariadenie (ES) č. 396/2005 v znení pred zmenou týmto nariadením sa naďalej uplatňuje na produkty, ktoré boli vyprodukované pred 20. januárom 2016.

Článok 3

Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Uplatňuje sa od 21. januára 2016. Bod (1) písm. c) a bod (3) prílohy sa však uplatňujú od 1. októbra 2015.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 30. júna 2015 Za Komisiu predseda Jean-Claude JUNCKER

(1) Ú. v. EÚ L 70, 16.3.2005, s. 1.

(2) Európsky úrad pre bezpečnosť potravín; Review of the existing maximum residue levels (MRLs) for azoxystrobin according to Article 12 of Regulation (EC) No 396/2005. Vestník EFSA (EFSA Journal) (2013) 11(12):3497. [97 s]

(3) Správy kódexového výboru pre rezíduá pesticídov sú dostupné na stránke: http://www.codexalimentarius.org/download/report/917/REP14_PRe.pdf Spoločný FAO/WHO program pre potravinové normy Komisie Codex Alimentarius. dodatky II a III. Tridsiate siedme zasadnutie. Ženeva, Švajčiarsko, 14. – 18. júla 2014.

(4) Vedecká podpora na prípravu pozície EÚ pre 46. zasadnutie kódexového výboru pre rezíduá pesticídov (CCPR). Vestník EFSA (EFSA Journal) (2014) 12(7):3737 [182 s]. doi:10.2903/j.efsa.2014.3737.

(5) Európsky úrad pre bezpečnosť potravín; Review of the existing maximum residue levels (MRLs) for dimoxystrobin according to Article 12 of Regulation (EC) No 396/2005. Vestník EFSA (EFSA Journal) (2013) 11(11):3464 [41 s].

(6) Európsky úrad pre bezpečnosť potravín; Review of the existing maximum residue levels (MRLs) for fluroxypyr according to Article 12 of Regulation (EC) No 396/2005. Vestník EFSA (EFSA Journal) (2013) 11(12):3495 [49 s].

(7) Európsky úrad pre bezpečnosť potravín; Review of the existing maximum residue levels (MRLs) for methoxyfenozide according to Article 12 of Regulation (EC) No 396/2005. EFSA Journal (Vestník EFSA) (2014) 12(1):3509 [68 s].

(8) Nariadenie Komisie (EÚ) č. 491/2014 z 5. mája 2014, ktorým sa menia prílohy II a III k nariadeniu Európskeho parlamentu a Rady (ES) č. 396/2005, pokiaľ ide o maximálne hladiny rezíduí ametoktradínu, azoxystrobínu, cykloxydimu, cyflutrínu, dinotefuránu, fenbukonazolu, fenvalerátu, fludioxonilu, fluopyramu, flutriafolu, fluxapyroxadu, glufozinát-amónia, imidaklopridu, indoxakarbu, MCPA, metoxyfenozidu, pentiopyradu, spinetoramu a trifloxystrobínu v určitých produktoch alebo na nich (Ú. v. EÚ L 146, 16.5.2014, s. 1).

(9) Európsky úrad pre bezpečnosť potravín; Review of the existing maximum residue levels (MRLs) for metrafenone according to Article 12 of Regulation (EC) No 396/2005. Vestník EFSA (EFSA Journal) (2013) 11(12):3498 [43 s].

(10) Európsky úrad pre bezpečnosť potravín; Modification of the existing MRLs for metrafenone in various crops. EFSA Journal (Vestník EFSA) 2013; 11(1)3075. [30 s].

(11) Nariadenie Komisie (EÚ) č. 823/2012 zo 14. septembra 2012, ktorým sa ustanovuje odchýlka od vykonávacieho nariadenia (EÚ) č. 540/2011, pokiaľ ide o dátumy ukončenia platnosti schválenia účinných látok 2,4-DB, kyselina benzoová, beta-cyflutrín, karfentrazon-etyl, Coniothyrium minitans kmeň CON/M/91-08 (DSM 9660), cyazofamid, cyflutrín, deltametrín, dimeténamid-p, etofumezát, etoxysulfurón, fenamidon, flazasulfurón, flufenacet, flurtamón, foramsulfurón, fostiazat, imazamox, iodosulfurón, iprodion, izoxaflutol, linuron, maleínhydrazid, mekoprop, mekoprop-P, mezosulfurón, mezotrión, oxadiargyl, oxasulfurón, pendimetalín, pikoxystrobin, propikonazol, propineb, propoxykarbazón, propyzamid, pyraklostrobín, siltiofam, trifloxystrobín, warfarín a zoxamid (Ú. v. EÚ L 250, 15.9.2012, s. 13).

(12) Európsky úrad pre bezpečnosť potravín; Review of the existing maximum residue levels (MRLs) for tribenuron according to Article 12 of Regulation (EC) No 396/2005. Vestník EFSA (EFSA Journal) (2013) 11(11):3457 [32 s].